b'\n_START_ARTICLE_\nJennette McCurdy\n_START_SECTION_\n\xc5\xbdivljenje in kariera\n_START_PARAGRAPH_\nJennette Michelle Faye McCurdy se je rodila 26. junija 1992 v Garden Grovu, Kalifornija, Zdru\xc5\xbeene dr\xc5\xbeave Amerike in ima tri starej\xc5\xa1e brate, ki jim je ime Marcus, Scott in Dustin, tri pse (Snoopy, Chewie in Musashi) ter dve \xc5\xbeelvi (Tootsen in Zeus). Je navdu\xc5\xa1ena bralka, v prostem \xc4\x8dasu rada pi\xc5\xa1e poezijo in scenarije. Interes za igranje je pokazala, ko je za\xc4\x8dela gledati serijo Vojna zvezd s Harrisonom Fordom kmalu za tem, ko so njeni mami odkrili raka na prsih.\n_START_SECTION_\nIgranje\n_START_PARAGRAPH_\nJennette McCurdy je s svojo igralsko kariero za\xc4\x8dela pri osmih letih, torej leta 2000 z igranjem v televizijski seriji MADtv._NEWLINE_Z igranjem je nadaljevala leta 2001 v filmu Shadow Fury, leta 2002 v filmu My Daughter\'s Tears in televizijski seriji Na kraju zlo\xc4\x8dina, leta 2003 pa v televizijski seriji Glavca s Frankijem Munizom in filmih Taylor Simmons in Hollywoodski kifeljci, kjer je imela prilo\xc5\xbenost, da je igrala s svojim vzornikom Harrisom Fordom._NEWLINE_Leta 2004 igra v televizijskem filmu Ujeti na ladji ob Hayden Pannettiere in v filmu Breaking Dawn ter v televizijskih serijah Strong Medicine in Karen Sisco, leta 2005 v televizijskih serijah Glavca, Na\xc5\xa1a sodnica, Zoey 101, Zakon in red: Enota za posebne primere, The Inside, Over There in Medium ter v filmu See Anthony Run, leta 2006 pa v filmu Against Type ter televizijskih serijah Zlo\xc4\x8dini pred doma\xc4\x8dim pragom in Will in Grace. Leta 2005 je prejela nominacijo za nagrado Young Artist Award za "najbolj\xc5\xa1i nastop gostovalne mlade igralke v televizijski seriji" za svojo upodobitev Hailey Campos v televizijski seriji Strong Medicine. Istega leta se je pojavila v mnogih reklamah, vklju\xc4\x8dno z reklamo za podjetje Sprint in za promoviranje varne vo\xc5\xbenje._NEWLINE_Leta 2007 se pojavi v filmu The Last Day of Summer in televizijski seriji Lincoln Heights, dobi pa tudi vlogo Sam Puckett, najbolj\xc5\xa1e prijateljice glavne vloge, Carly (Miranda Cosgrove), v televizijski seriji iCarly, ki jo snema \xc5\xa1e danes. Poleg nje in Cosgrovove v seriji igrata tudi Nathan Kress in Jerry Trainor._NEWLINE_Leta 2008 jo lahko vidimo v filmih iCarly: iGo to Japan in Proving Ground: From the Adventures of Captain Redlocks ter televizijski seriji True Jackson, VP (ki jo je snemala do leta 2010), leta 2009 v filmih iCarly: iDate a Bad Boy, iCarly: iFight Shelby Marx, iCarly: iQuit iCarly in Minor Details, leta 2010 pa v filmih iCarly: iSaved Your Life in Best Player._NEWLINE_Leta 2009 je prejela nominacijo za nagrado Teen Choice Award v kategoriji za "najljub\xc5\xa1o TV stransko igralko" za svoje delo pri televizijski seriji iCarly. Izbrana je bila tudi za upodobitev Berthe v filmu Fred: The Movie, ki temelji na YouTubeovi seriji o Fredu Figglehornu.\n_START_SECTION_\nGlasbena kariera\n_START_PARAGRAPH_\nS svojo glasbeno kariero je Jennette McCurdy za\xc4\x8dela leta 2008. V juniju tistega leta je namre\xc4\x8d povedala, da dela na svojem prvem glasbenem albumu. Njen prvi singl je iz\xc5\xa1el 10. marca 2009 in naslov mu je bilo "So Close". Drugi singl, "Homeless Heart", verzija istoimenske pesmi Amande Stott, je iz\xc5\xa1el 19. maja istega leta. Pesem je bila posve\xc4\x8dena znancu Jennette McCurdy, Codyju Watersu, ki je pred kratkim umrl za rakom na mo\xc5\xbeganih v starosti devet let in 20% vsega prihodka je od\xc5\xa1lo v Cody Waters Foundation. Codyja Watersa je spoznala v bolni\xc5\xa1nici St. Jude Children\'s Research Hospital. Po singlu "So Close", ki je iz\xc5\xa1el marca 2009, je Jennette McCurdy rekla, da bo album iz\xc5\xa1el 30. junija 2009. Ko je napo\xc4\x8dil ta dan, ni bilo o albumu ne duha ne sluha in 6. julija je Jennette McCurdy povedala, da je podpisala pogodbo z Capitol Records Nashville. Sicer se je pojavila tudi v videospotu Faith Hill za pesem "I Love the Way You Kiss" (remix) in videospotu za pesem "Safely Home" v izvedbi banda Wild Horse._NEWLINE_16. aprila 2010 so izbrane pesmi iz prihajajo\xc4\x8dega albuma Jennette McCurdy iz\xc5\xa1le v javnosti. Te pesmi so bile pesmi "Not That Far Away", "Never Let Me Down", "Break Your Heart", "Better", "Stronger" in "Put Your Arms Around Someone". Pesmi so iz\xc5\xa1le prej, da bi obo\xc5\xbeevalci Jennette McCurdy lahko glasovali, katera izmed njih bi lahko postala njen prvi singl. Singl "Not That Far Away" je bil izglasovan za to in je nato iz\xc5\xa1el na country radijih 24. maja leta 2010, na iTunesu pa je v prodaji od 1. junija tistega leta.\n_START_SECTION_\nDobrodelna dela\n_START_PARAGRAPH_\nPoleg podpiranja dobrodelne organizacije Cody Waters Foundation je Jennette McCurdy aktivna \xc4\x8dlanica kampanij za prepre\xc4\x8devanje otro\xc5\xa1kih vojakov (je \xc4\x8dlanica organizacije Invisible Children Inc.) in sodeluje z St. Jude Children\'s Research Hospital. Objavila je javno obvestilo za organizacijo Safe Kids USA, ki je iz\xc5\xa1lo na kanalih Nickelodeon in TeenNick._NEWLINE_Jennette McCurdy je trenutno zaradi svoje zvezdni\xc5\xa1ke popularnosti ambasadorka za dobrodelno organizacijo Starlight Children\xe2\x80\x99s Foundation, ki mlade ljudi vzpodbuja k temu, da prispevajo svoj prosti \xc4\x8das, energijo in preko Starlighta pomagajo resno bolnim otrokom priti do bolj\xc5\xa1ega \xc5\xbeivljenja.'